د هرات دیني عالمانو طالبان په نسل وژنه تورن کړل
په هرات ولایت کې دیني عالمانو په یو بیساري اقدام کې د چهارشنبې په ورځ ادعا وکړه چې د طالبانو ډله د دین له نوم نه په ناوړه استفادې سره په افغانستان کې نسل وژنه کوي.
د هرات دیني عالمان دغه څرگندونې په کابل، کندهار او ننگرهار کې د خونړیو بریدونو څخه څو ورځې وروسته کوي چې په نتیجه کې یې په سلگونو ملکي وگړو ته مرگ ژوبله اوښتې ده. د هرات دیني عالمانو همداشان د طالبانو حملې د اسلام د احکامو خلاف وگڼلې او دغه ډله یې د بهرنیو استخباراتو د لاس اله وبلله. د هرات ولایت د حج او اوقافو رئیس سید محمد شیرزادي په دغه غونډه کې پر طالبانو باندې د انتقاد کولو په ترڅ کې وویل چې دیني عالمان باید ددې ډول اعمالو په وړاندې چوپتیا غوره نه کړي. ښاغلي شیرزادي وویل "نور چوپتیا بس ده. د دین په نوم یې نسل وژنه پیل کړې، غواړي زمونږ د ایماني، دیني او فرهنگي ارزښتونو پر ضد مبارزه وکړي. خو دوی اشتباه کوي، او ټول هغه کسان چې ددې پروگرامونو شاته دسیسه جوړوي، باید پوه شي چې که زمونږ د ځوانانو وینې یې توې کړې مونږ سر له همدې ساعته د دین او وطن د دښمنانو پر وړاندې حقایق په زغرده بیانوو". د هرات ولایت د جوماتونو رئیس مولوي محمد فقیري هم په دې ټینگار وکړ چې "دغه ډول اعمال د اسلام په مبین دین کې هیڅ ځای نه لري او د افغانستان دننه داسې کسان شته چې د پردیو نوکري کوي او زمونږ ملت په خاورو او وینو لړي." د هرات یو بل دیني عالم مولوي احمدعلي جبرییلي د وروستیو بریدونو په غندلو سره د افغانستان د متحدو هیوادونو په ځانگړې توگه د امریکا له متحده ایالاتو څخه وغوښتل چې په هیواد کې د امنیت د ټینگدولو په اړه په خپلو ژمنو عمل وکړي. د هرات والي محمد آصف رحیمي د هرات د دیني عالمانو په غونډه کې وویل چې طالبان د پاکستان د استخباراتي ادارې په امر د افغانستان د بنسټیزو پروژو په ورانولو سره ددې هیواد د اقتصادي ودې مخه نیولې ده. هغه زیاته کړه چې پاکستان د طالبانو نه په استفادې سره هڅه کوي چې د افغانستان د خلکو د پرمختگ او ترقۍ مخه ونیسي. د هرات ولایت د مدني ټولنو شبکو هم د یو خبري کنفرانس په جوړولو سره په کابل کې وروستي بریدونه چې په سلگونو ملکي کسان په کې وژل شوي او ژوبل شوي وغندل او د ملگرو ملتونو له لارې ددې موضوع جدي تعقیبول وغوښتل. د هرات د دیني عالمانو د غونډې سره جوخت د نیمروز ولایت دیني عالمانو هم د طالبانو له لورې د ملکي وگړو وژنې محکومې کړې.